b'\n_START_ARTICLE_\nVektorska grafika\n_START_PARAGRAPH_\nV\xc3\xa9ktorska gr\xc3\xa1fika (angle\xc5\xa1ko vector graphics) je v ra\xc4\x8dunalni\xc5\xa1ki grafiki na\xc4\x8din predstavitve slik. Oblike objektov na sliki so dolo\xc4\x8dene z razli\xc4\x8dnimi osnovnimi geometrijskimi objekti, kot so: to\xc4\x8dke, \xc4\x8drte, krivulje in mnogokotniki._NEWLINE_Vektorske slike se lahko transformirajo (pove\xc4\x8dajo, vrtijo, raztegnejo itd.) brez poslab\xc5\xa1anja lo\xc4\x8dljivosti slike. Izbrati in transformirati je mogo\xc4\x8de tudi vsako posamezno komponento vektorsko zapisane slike, saj je vsaka komponenta v ra\xc4\x8dunalnikovem pomnilniku definirana posebej. V teh pogledih vektorska grafika preka\xc5\xa1a rastrsko. Vektorsko grafiko po navadi uporabljajo risalni programi, ki uporabniku omogo\xc4\x8dajo izdelavo in popravljanje tehni\xc4\x8dnih diagramov, na primer na\xc4\x8drtov hi\xc5\xa1 ali avtomobilov.'